## Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2011. godinu

### NN 141/2010 (15.12.2010.), Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2011. godinu

HRVATSKA AGENCIJA ZA NADZOR FINANCIJSKIH USLUGA

3601

Na temelju odredbi članka 20. stavka 1. alineja 2. i stavka 3. Zakona o Hrvatskoj agenciji za nadzor financijskih usluga (»Narodne novine, br. 140/05), Uprava Hrvatske agencije za nadzor financijskih usluga je na sjednici održanoj 9. prosinca 2010. godine donijela

PRAVILNIK

O IZRAČUNU, VISINI I NAPLATI NAKNADA KOJE SE PLAĆAJU HRVATSKOJ AGENCIJI ZA NADZOR FINANCIJSKIH USLUGA ZA 2011. GODINU

Opće odredbe

Članak 1.

Ovim Pravilnikom uređuje se izračun i visina naknada, način i izvršenje naplate naknade koju naplaćuje Hrvatska agencija za nadzor financijskih usluga (u daljnjem tekstu: Agencija) za 2011. godinu.

Obveznici plaćanja

Članak 2.

1) Obveznici plaćanja naknada su subjekti nadzora – sve pravne i fizičke osobe koje se bave pružanjem financijskih usluga, savjetovanjem na financijskom tržištu, prodajom, zastupanjem, posredovanjem ili upravljanjem imovinom korisnika financijskih usluga, i to:

1. društva za osiguranje i društva za reosiguranje iz članka 2. Zakona o osiguranju (»Narodne novine« br. 151/05 i 87/08 i 82/09, u daljnjem tekstu: ZOS),

2. društva za zastupanje u osiguranju iz članka 235. ZOS-a, obrti za zastupanje u osiguranju iz članka 236. ZOS-a, društva za posredovanje u osiguranju i reosiguranju iz članka 242. ZOS-a, banke i stambene štedionice iz članka 250. stavka 4. ZOS-a koje su dobile dozvolu Hrvatske narodne banke za obavljanje poslova zastupanja u osiguranju te Financijska agencija i HP-Hrvatska pošta d.d. ako imaju dozvolu za obavljanje djelatnosti zastupanja u osiguranju iz članka 250. stavak 4. ZOS-a,

3. burze iz članka 280. Zakona o tržištu kapitala («Narodne novine« br. 88/08, 146/08 i 74/09, u daljnjem tekstu: ZTK)

4. Središnje klirinško depozitarno društvo iz članka 505. ZTK,

5. osobe koje su ovlaštene pružati investicijske usluge i obavljati investicijskih aktivnosti sukladno članku 6. ZTK

6. društva za upravljanje obveznim mirovinskim fondom i društva za upravljanje dobrovoljnim mirovinskim fondom iz članka 5. Zakona o obveznim i dobrovoljnim mirovinskim fondovima (»Narodne novine« br. 49/99, 63/00, 103/03, 177/04, 71/07 i 124/10),

7. društva koja upravljaju investicijskim fondovima iz članka 3. Zakona o investicijskim fondovima («Narodne novine« br. 150/05),

8. društva koja obavljaju poslove leasinga iz članka 3. stavka 1. Zakona o leasingu («Narodne novine« br. 135/06),

9. društva koja obavljaju poslove faktoringa iz članka 15. točke 2. alineja 8. Zakona o Hrvatskoj agenciji za nadzor financijskih usluga (»Narodne novine« br. 140/05),

10. mirovinska osiguravajuća društva iz članka 5. Zakona o mirovinskim osiguravajućim društvima i isplati mirovina na temelju individualne kapitalizirane štednje (»Narodne novine« br. 106/99, 63/00, 107/07).

2) Subjekti nadzora Agenciji plaćaju naknade u rokovima kako je uređeno ovim Pravilnikom.

Članak 3.

1) Naknade su prihod Agencije i uplaćuju se u korist žiroračuna Agencije: 2390001-1100329373.

2) Agenciji se naknade uplaćuju mjesečno i to u roku od 15 dana od zadnjeg dana obračunskog mjeseca ukoliko za pojedine obveznike nije Pravilnikom drugačije uređeno.

3) Agencija svojom odlukom može osloboditi subjekte nadzora obveze plaćanja naknada za određeno razdoblje.

Društva za osiguranje i društva za reosiguranje

Članak 4.

1) Društva za osiguranje i društva za reosiguranje iz članka 2. stavka 1. točke 1. ovoga Pravilnika dužna su Agenciji platiti naknadu u visini od 0,6 ‰ (tisućinki) računano od iznosa zaračunate bruto premije osiguranja odnosno reosiguranja.

2) Naknadu iz stavka 1. ovoga članka društva za osiguranje i društva za reosiguranje izračunavaju na temelju podataka o zaračunatoj bruto premiji za svaki mjesec tekuće godine.

3) Društva za osiguranje i društva za reosiguranje naknadu izračunavaju primjenom formule:

Zaračunatu bruto premiju pomnožiti sa 0,6 ‰ (tisućinki)

4) Izračunata naknada iz stavka 3. ovoga članka mjesečni je iznos obveze plaćanja naknade Agenciji, a društva za osiguranje i društva za reosiguranje dužna su je uplatiti do 15. u mjesecu za prethodni mjesec.

Društva za zastupanje u osiguranju, obrti za zastupanje u osiguranju, društva za posredovanje u osiguranju i reosiguranju, banke, stambene štedionice, Financijska agencija i HP-Hrvatska pošta d.d. koji obavljaju poslove zastupanja u osiguranju

Članak 5.

1) Društva za zastupanje u osiguranju, obrti za zastupanje u osiguranju, društva za posredovanje u osiguranju i reosiguranju, banke, stambene štedionice, Financijska agencija i HP-Hrvatska pošta d.d. iz članka 2. stavka 1. točke 2. ovoga Pravilnika dužni su Agenciji platiti naknadu u visini od 0,8 ‰ (tisućinki) računano od ostvarenog prihoda odnosno fakturiranog iznosa provizije osiguranja odnosno reosiguranja, koji prethodno navedene pravne i fizičke osobe zaračunavaju za pružene usluge zastupanja u osiguranju ili posredovanja u osiguranju i reosiguranju.

2) Naknada iz stavka 1. ovoga članka za društva za zastupanje u osiguranju i društva za posredovanje u osiguranju i reosiguranju, obračunava se na temelju podataka o ostvarenom prihodu od usluga zastupanja u osiguranju ili posredovanja u osiguranju i reosiguranju, po godišnjem financijskom izvješću za prethodnu godinu prikazanom u Računu dobiti i gubitka društva za zastupanje, odnosno društva za posredovanje u osiguranju i reosiguranju, pod rednim brojem 002, oznaka pozicije I.1. Prihodi od zastupanja u osiguranju, odnosno posredovanja u osiguranju i reosiguranju.

3) Naknada iz stavka 1. ovoga članka, za obrte za zastupanje u osiguranju, Financijsku agenciju HP – Hrvatsku poštu d.d. te banke, i stambene štedionice obračunava se na temelju ostvarenoga fakturiranog iznosa provizije po ugovorima o osiguranju, po godišnjem statističkom izvješću za prethodnu godinu prikazanom u obrascu SP1 Statističko izvješće o fakturiranom iznosu provizije osiguranja, odnosno reosiguranja u stupcu 7 Ukupni iznos fakturirane provizije (životna i neživotna osiguranja) u kunama.

4) Obveznici plaćanja naknade iz stavka 1. ovog članka naknadu izračunavaju primjenom sljedećeg izračuna:

Ostvaren godišnji prihod po osnovi zastupanja u osiguranju i posredovanja u osiguranju odnosno reosiguranju odnosno fakturirani iznos provizije po ugovorima osiguranju pomnožiti s 0,8 ‰ (tisućinki)

5) Izračunata naknada iz stavka 3. ovoga članka godišnji je iznos obveze plaćanja naknade Agenciji.

6) Obveznici plaćanja naknade iz stavka 1. ovog članka, naknadu Agenciji uplaćuju u roku od 15 dana od roka za dostavu godišnjeg financijskog odnosno statističkog izvješća.

7) Iznimno, obveznici plaćanja naknade iz stavka 1. ovog članka oslobađaju se plaćanja naknade Agenciji ukoliko ista iznosi manje od 10 kuna.

Burza i Središnje klirinško depozitarno društvo

Članak 6.

1) Burza iz članka 2. stavka 1. točke 3. ovog Pravilnika dužna je Agenciji platiti naknadu od 0,005 ‰ (tisućinki) računano od ukupne tržišne kapitalizacije dionica uvrštenih na uređenom tržištu kojim upravlja, te naknadu od 5% računano od trgovinskih provizija ostvarenih na promet dužničkim vrijednosnim papirima uvrštenih na uređenom tržištu kojim upravlja.

2) Ako Burza upravlja multilateralnom trgovinskom platformom (u daljnjem tekstu: MTP) dužna je Agenciji platiti naknadu od 0,005 ‰ (tisućinki) računano od ukupne tržišne kapitalizacije dionica primljenih u trgovinu na MTP, te naknadu od 5% računano od trgovinskih provizija ostvarenih na promet dužničkim vrijednosnim papirima.

3) Ako dionice uvrštene na uređenom tržištu i MTP-u nemaju tržišnu kapitalizaciju, burza je dužna Agenciji platiti naknadu od 0,005 ‰ (tisućinki) od ukupnog godišnjeg prometa tim dionicama.

4) Središnje klirinško depozitarno društvo, iz članka 2. stavka 1. točke 4. ovoga Pravilnika dužno je Agenciji platiti naknadu od 0,007 ‰ (tisućinki) računano od tržišne kapitalizacije svih financijskih instrumenata upisanih u središnji depozitorij vrijednosnih papira ili središnji registar financijskih instrumenata.

5) Izračunatu naknadu burza i Središnje klirinško depozitarno društvo plaćaju Agenciji iz sredstava prihoda.

6) Tržišna kapitalizacija izračunava se zadnjeg dana poslovne godine.

7) Burza i Središnje klirinško depozitarno društvo naknadu Agenciji uplaćuju u roku od 15 dana od završetka poslovne godine.

Osobe koje su ovlaštene pružati investicijske usluge i obavljati investicijske aktivnosti

Članak 7.

1) Osobe iz članka 2. stavka 1. točke 5. ovoga Pravilnika dužne su Agenciji platiti naknadu od 0,8 ‰ (tisućinki) računano od ukupno ostvarenog prihoda.

2) Naknada iz stavka 1. ovoga članka izračunava se na temelju podataka o ukupno ostvarenom prihodu za svako tromjesečje tekuće godine.

3) Pod prihodima iz stavka 2. ovog članka za investicijska društva i kreditne institucije koje obavljaju investicijske usluge i aktivnosti podrazumijevaju se prihodi od obavljanja investicijskih usluga i aktivnosti sukladno odredbama članka 5. ZTK

4) Naknada iz stavka 1. izračunava se primjenom formule:

Ostvarene prihode pomnožiti sa 0,8 ‰ (tisućinki)

5) Izračunata naknada iz stavka 4. ovoga članka tromjesečni je iznos obveze plaćanja naknade Agenciji.

6) Ovlaštena društva naknadu Agenciji uplaćuju u roku od 15 dana od proteka zakonskog roka za dostavu financijskih izvještaja.

Društva za upravljanje obveznim mirovinskim fondovima

Članak 8.

1) Društva za upravljanje obveznim mirovinskim fondovima iz članka 2. stavka 1. točke 6. ovoga Pravilnika dužna su Agenciji platiti naknadu od 0,3 ‰ (tisućinki) računano od ukupne imovine obveznog mirovinskog fonda.

2) Društva za upravljanje obveznim mirovinskim fondovima naknadu izračunavaju u rokovima koji su istovjetni rokovima vrednovanja imovine fonda i to primjenom formule:

Ukupnu imovinu obveznog mirovinskog fonda pomnožiti sa 0,3 ‰ (tisućinki) i podijeliti sa stvarnim brojem dana u godini

3) Izračunati iznos naknade za Agenciju ne tereti imovinu obveznog mirovinskog fonda.

4) Mjesečni iznos obveze naknada za Agenciju izračunava se zbrajanjem dnevno izračunatih naknada iz stavka 2. ovoga članka tijekom obračunskog mjeseca.

5) Naknadu iz stavka 1. ovoga članka društva za upravljanje obveznim mirovinskim fondovima plaćaju Agenciji iz naknade koju zaračunavaju sukladno članku 60. stavku 1. točka 2. Zakona o obveznim i dobrovoljnim mirovinskim fondovima (»Narodne novine« br. 49/99, 63/00, 103/03, 177/04, 71/07 i 124/10).

Društva za upravljanje dobrovoljnim mirovinskim fondovima

Članak 9.

1) Društva za upravljanje dobrovoljnim mirovinskim fondovima iz članka 2. stavka 1. točke 6. ovoga Pravilnika dužna su Agenciji platiti naknadu od 0,3 ‰ (tisućinki) računano od ukupne imovine dobrovoljnog mirovinskog fonda.

2) Društva za upravljanje dobrovoljnim mirovinskim fondovima naknadu izračunavaju u rokovima koji su istovjetni rokovima vrednovanja imovine fonda i to primjenom formule:

Ukupnu imovinu dobrovoljnog mirovinskog fonda pomnožiti sa 0,3 ‰ (tisućinki) i podijeliti sa stvarnim brojem dana u godini

3) Izračunati iznos naknade za Agenciju ne tereti imovinu dobrovoljnog mirovinskog fonda.

4) Mjesečni iznos obveze naknada za Agenciju izračunava se zbrajanjem dnevno izračunatih naknada iz stavka 2. ovoga članka tijekom obračunskog mjeseca.

5) Naknadu iz stavka 1. ovoga članka društva za upravljanje dobrovoljnim mirovinskim fondovima plaćaju Agenciji iz naknade koju zaračunavaju sukladno članku 60. stavku 2. Zakona o obveznim i dobrovoljnim mirovinskim fondovima (»Narodne novine« br. 49/99, 63/00, 103/03, 177/04, 71/07 i 124/10).

Društva za upravljanje investicijskim fondovima

Članak 10.

1) Društva za upravljanje investicijskim fondovima iz članka 2. stavka 1. točke 7. ovoga Pravilnika dužna su Agenciji platiti naknadu od 0,3 ‰ (tisućinki) računano od ukupne imovine investicijskih fondova.

2) Društva za upravljanje investicijskim fondovima naknadu izračunavaju u rokovima koji su istovjetni rokovima vrednovanja imovine pojedine vrste investicijskog fonda.

3) Društva za upravljanje otvorenim investicijskim fondovima s javnom ponudom naknadu izračunavaju dnevno primjenom formule:

Ukupnu imovinu otvorenog investicijskog fonda pomnožiti sa 0,3 ‰ (tisućinki), i podijeliti sa stvarnim brojem dana u godini

4) Mjesečni iznos obveze naknade za plaćanje izračunava se zbrajanjem dnevno izračunatih naknada na način iz stavka 3. ovoga članka tijekom obračunskog mjeseca.

5) Društva za upravljanje zatvorenim investicijskim fondom, investicijskim fondom s privatnom ponudom i investicijskim fondom rizičnog kapitala s privatnom ponudom naknadu izračunavaju zadnjeg dana u obračunskom mjesecu primjenom formule:

Ukupnu imovinu investicijskog fonda pomnožiti sa 0,3 ‰ (tisućinki), i podijeliti sa 12 mjeseci

6) Mjesečni iznos obveze naknade za plaćanje izračunava se kako je uređeno stavkom 5. ovoga članka.

7) U slučaju ako društva za upravljanje investicijskim fondom s privatnom ponudom i investicijskim fondom rizičnog kapitala s privatnom ponudom vrednuju imovinu u razdoblju kraćem od mjesec dana tada će naknadu izračunavati primjenom formule iz stavka 3. ovoga članka uvažavajući stvarni broj dana vrednovanja.

8) Društva za upravljanje zatvorenim investicijskim fondom za ulaganje u nekretnine naknadu izračunavaju u rokovima koji su istovjetni rokovima za izradu financijskih izvještaja za investicijske fondove koji ulažu u nekretnine primjenom formule:

Ukupnu imovinu investicijskog fonda za ulaganje u nekretnine pomnožiti sa 0,3 ‰ (tisućinki), i podijeliti sa 4 tromjesečja

9) Naknada za Agenciju tereti imovinu investicijskog fonda, osim u slučaju društva za upravljanje investicijskim fondom s privatnom ponudom i društva za upravljanje investicijskim fondom rizičnog kapitala s privatnom ponudom koji obveze naknade plaćaju iz naknade za upravljanje.

10) Društva za upravljanje investicijskim fondovima koja obavljaju investicijske usluge i aktivnosti upravljanja portfeljem i investicijskog savjetovanja naknadu Agenciji izračunavaju primjenom formule:

Ostvareni prihodi od poslova investicijske usluge i aktivnosti upravljanja portfeljem i investicijskog savjetovanja pomnožiti sa 0,8 ‰ (tisućinki)

11.) Društva za upravljanje investicijskim fondovima iz ovog članka naknadu Agenciji uplaćuju u roku od 15 dana od izvršenog obračuna odnosno vrednovanja.

Društva koja obavljaju poslove leasinga

Članak 11.

1) Društva koja obavljaju poslove leasinga iz članka 2. stavka 1. točke 8. ovoga Pravilnika dužna su Agenciji platiti naknadu od 0,2 ‰ (tisućinki) računano od imovine.

2) Naknada iz stavka 1. ovoga članka obračunava se na temelju podataka o imovini za prethodnu godinu iskazanih u godišnjim financijskim izvještajima leasing društva u izvještajnom razdoblju 1. 1. do 31. 12. 2010. godine.

3) Imovinu iz stavka 1. ovoga članka čini zbroj imovine: dani dugoročni zajmovi, materijalna imovina u operativnom leasingu, dugotrajna potraživanja iz financijskog leasinga, kratkotrajna potraživanja iz financijskog leasinga, kratkotrajna potraživanja iz operativnog leasinga, i kratkotrajna potraživanja za dane zajmove.

4) Društva koja obavljaju poslove leasinga naknadu izračunavaju primjenom formule:

Imovinu pomnožiti sa 0,2 ‰ (tisućinki), i podijeliti sa 4 tromjesečja

5) Izračunata naknada iz stavka 4. ovoga članka tromjesečni je iznos obveze plaćanja naknade Agenciji.

6) Društva koja obavljaju poslove leasinga naknadu Agenciji uplaćuju u roku od 15 dana od završetka tromjesečja.

Društva koja obavljaju poslove faktoringa

Članak 12.

1) Društva koja obavljaju poslove faktoringa iz članka 2. stavka 1. točke 9. ovoga Pravilnika dužna su Agenciji platiti naknadu od 0,2 ‰ (tisućinki) računano od imovine.

2) Naknada iz stavka 1. ovoga članka obračunava se na temelju podataka o ukupnoj imovini iskazanoj u financijskim izvješćima sa stanjem na dan 31. 12. 2010. godine za izvještajno razdoblje 1. 1. do 31. 12. 2010. godine.

3) Društva koja obavljaju poslove faktoringa naknadu Agenciji izračunavaju primjenom formule:

Ukupnu imovinu pomnožiti sa 0,2 ‰ (tisućinki), i podijeliti sa 4 tromjesečja

4) Izračunata naknada iz stavka 3. ovoga članka tromjesečni je iznos obveze plaćanja naknade Agenciji.

5) Društva koja obavljaju poslove faktoringa naknadu Agenciji uplaćuju u roku od 15 dana od završetka tromjesečja.

Mirovinska osiguravajuća društva

Članak 13.

1) Mirovinska osiguravajuća društva iz članka 2. stavka 1. točke 10. ovoga Pravilnika dužna su Agenciji platiti naknadu u visini od 0,4 ‰ (tisućinki) računano od ostvarenih ukupnih prihoda.

2) Naknadu iz stavka 1. ovoga članka mirovinska osiguravajuća društva izračunavaju na temelju podataka o ostvarenim ukupnim prihodima za svako tromjesečje tekuće godine.

3) Mirovinska osiguravajuća društva naknadu izračunavaju primjenom formule:

Ostvareni prihod pomnožiti sa 0,4 ‰ (tisućinki)

4) Izračunata naknada iz stavka 3. ovoga članka tromjesečni je iznos obveze plaćanja naknade Agenciji.

5) Mirovinska osiguravajuća društva naknadu Agenciji uplaćuju u roku od 15 dana od proteka roka za dostavu tromjesečnih financijskih izvještaja i godišnjeg financijskog izvještaja.

Prijelazne i završne odredbe

Članak 14.

Stupanjem na snagu ovog Pravilnika prestaje važiti Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2010. godinu. (»Narodne novine« br. 155/09)

Članak 15.

Ovaj Pravilnik objavit će se u »Narodnim novinama«, a stupa na snagu 1. siječnja 2011. godine.

Klasa: 011-02/10-04/25

Urbroj: 326-01-10-1

Zagreb, 9. prosinca 2010.

Zamjenik predsjednika Uprave
Željko Kopčić, v. r.

Pravilnik, NN 141/2010-3601